Ced Ride
Ced Ride, nòmber artístiko di Cedric Ridderplaat (☆ 14 di yüli 1944 na Willemstad - † 14 di yüli 2021 na Otrobanda), tabata un kantante, músiko, kompositor, areglista, poeta, outor i pintor di Kòrsou.  Ced Ride tabata mas tantu konosí komo intérprete di e balada kurasoleño. E tabata kanta na idioma Papiamentu i a kosechá fama na e islanan ABC.

Bida 
Ced Ride a nasé den e bario di Cartagena, Otrobanda i tabata e di kuater yu di un famia di 9 yu di Lourdes i Pascual Ridderplaat. Na edat di diesun aña e ta kuminsa kanta den kor di misa bou guia di Richard Simon. Den dekada sesenta di siglo 20 e tabata kantante di e bandanan Sonora Antilliana i Estrellas del Caribe. Numbernan mas konosí di Ced Ride tabata entre otro: Mi Pais, Doktor, Buchi Fil, Kupido, Mi'n Ke Bo Mas, Mama e flor di mas bunita (ku Boy Thodé) i Huntu (ku George Willems). Ela partisipa komo tumbero den e Festival di Tumba i tambe a fungi komo maestro di seremonia di e festival na varios okashon durante e añanan setenta. Dia 23 di oktober 2018 Ced Rid e duna un konsierto na okashon di su 60 aniversario komo kantante.

Ced Ride tabata kompone su mesun piesanan. E piesanan tabatin un elemento personal den tur genero di musika. E tabata perkura pa sigui pusha e idioma Papiamentu den su arte, den su músika. Su kansion ‘Navidad sin Padre’ (1965), dediká na su tata defuntu i ku a bira un kantika klásiko pa Pasku, a dun'e fama. Ku su musika e tabata enrikece kultura door di stimula su pueblo i eduka tur generashon riba historia. Entre otro den e piesa Buchi Fil, basa riba e poesia "Balada di Buchi Fil" van Pierre Lauffer, e ta konta di sklabitut.

Despues di bira malo i interna pa algun dia den cuido intensivo na Curaçao Medical Center (CMC), ela fayesé dia di su kumpleaño, 14 di yüli 2021, alkansando edat di 77 aña.

Honor 
 1969 - Promé ganadó di e Premio Tambu di Oro pa e komposishon "Navidad sin Padre"
 1973 - Di dos lugar riba e "Festival Voz di Oro Antilliano" ku e numero If we only have love.
 1973 - Ganadó di e "Festival de la Voz y la Canción" na Puerto Rico ku e kantika Let the music play.
 1999 - Premio Cola Debrot 
 2004 - Premio José María Heredia, e máksimo distinshon kultural di Santiago de Cuba pa su méritonan komo artista, protektor di kultura antiano i idioma papiamentu, i pa su kontakto kultural ku Cuba.
 2004 - Tapushi di Oro, otorgá durante e final di e competensia Arte di Palabra
 2 di yüli 2021 – Krus di Mérito Kòrsou, otorgá durante e selebrashon di Dia di Bandera

Diskografia

LP's 
 Den Dje - Right In It (1978)
 Traces (1983)
 Ava & Gabriel (1990)
 Ta Yu Kòrsou mi ta (1998)
 Maestro Amor (2008)
 Biña Mas Bieu Mas Bon

CD's 
 Poeta Kanta

Hende
Kantante
Kòrsou
Pseudónimo
Ganador premio Cola Debrot